Tomi Lindblom

Tomi Lindblom on suomalainen toimittaja, tietokirjailija ja viestintäyrittäjä.

Ura 

Lindblom kirjoitti ylioppilaaksi ilmaisutaitoon erikoistuneesta Kallion lukiosta. Vuodesta 2009 hän on toiminut lukion stipendivarallisuutta hoitavan Kallion yhteiskoulu-säätiön puheenjohtajana. Lindblomin väitöskirja hyväksyttiin toukokuussa 2009 Helsingin yliopiston viestinnän laitoksella. Väitöskirjan aiheena oli Uuden median murros Alma Mediassa, Sanoma Oy:ssä ja Yleisradiossa 1994–2004.

Toimittajana
Lindblom aloitti toimittajanuransa Yleisradiossa Radion nuorten ohjelmissa 1980-luvun puolivälissä Varusmies-ohjelman toimittajana. 1980-luvun lopulla hän siirtyi toimittajaksi Suomen Tietotoimistoon ja vuonna 1990 MTV:n uutisiin. MTV:ssä Lindblom työskenteli toimittajana ja uutisankkurina niin Kymmenen Uutisissa kuin Huomenta Suomi -ohjelmassa. Vuosina 1994–1997 hän oli Valitut Palat -lehdessä kotimaisista artikkeleista vastaavana toimittajana. 

Lindblom palasi MTV:n uutisiin 1990-luvun lopulla, josta alkaen hän työskenteli uutisankkurina sekä uutisten toimituspäällikkönä ja päätoimittajana vastuullaan MTV3:n Internet-, matkapuhelin- ja Tekstikanavasisällöt.

Lindblom erikoistui MTV:n uutisissa musiikkiaiheisten juttujen tekemiseen ja haastatteli vuosien kuluessa lähes kolmeasataa kotimaista ja ulkomaista musiikintekijää. Vuosina 2006-2009 hän työskenteli tapahtumatuotantoihin erikoistuneessa Eastway-konsernissa tiedotuspäällikkönä sekä Menolippu Oy:n kehitysjohtajana.

Lindblom perusti vuonna 2009 toimintansa aloittaneelle SuomiTV-kanavalle uutistoimituksen ja toimi lokakuusta 2009 alkaen aluksi kanavan ensimmäisenä uutis- ja ajankohtaisohjelmien päätoimittajana sekä lokakuusta 2010 kanavan koko ohjelmatoiminnan vastaavana päätoimittajana vuoden 2011 kesään. Sen jälkeen hän on työskennellyt omassa Visual Media Productions -nimisessä viestintäyhtiössä.

Keväästä 2020 alkaen Lindblom on tuottanut ja toimittanut AlfaTV-kanavalle monia ajankohtaisohjelmia, kuten Koronastudio, 360 Studio, AlfaStudio, Polttopisteessä ulkopolitiikkaja Uutis+.

Teokset ja artikkelit
Lindblomin kirjoittamia tietokirjoja ovat esimerkiksi Aki Samulin ja Jarkko Aholan elämäntarinat, Tapaustutkimus: Brother Christmas - parran takana ei ollutkaan roisto, Joel Hallikaisen elämäkerta Elämäni tarina, Esakallion huvikeskuksen historiikki Kymmenen legendan Esakallio, Ekku Peltomäen elämäkerta Ekku Peltomäki – Valoissa ja varjoissa, Antti Einiön elämäkerta Antti Einiö – Rokkia ikä kaikki, Erkki Rapon uran kuvaus Hei, anna nimmari – Eki-Sedän stoori sekä vuonna 2013 ilmestynyt Pankakosken kartonkitehtaiden satavuotishistoriikki.
 Hei, anna nimmari – Eki-Sedän stoori, Kustannus Oy Jalava, 2006
 Uuden median murros Alma Mediassa, Sanoma Oy:ssä ja Yleisradiossa 1994–2004 (väitöskirja) Helsingin yliopisto, viestinnän laitos 2009
 Pankakosken kartonkitehdas 100 vuotta, Pankaboard Oy, 2013
 Antti Einiö – Rokkia ikä kaikki, Visual Media Productions Oy, 2014
 Ekku Peltomäki – Valoissa ja varjoissa, Visual Media Productions Oy, 2016
 Kymmenen legendan Esakallio, Visual Media Productions Oy, 2018
 Joel Hallikainen - Elämäni tarina, Minerva, 2018
 Tapaustutkimus: Brother Christmas - parran takana ei ollutkaan roisto, Visual Media Productions Oy, 2020
 Jarkko Ahola - Mies ja ääni, Minerva 2021
 Aki Samuli - Oman elämänsä kuningas, Visual Media Productions Oy, 2022

Lähteet 

Suomalaiset toimittajat
Suomalaiset tietokirjailijat
Suomalaiset uutisankkurit
Elävät henkilöt
Syntymävuosi puuttuu